**ANEXA 6**

**CONTRACT DE FINANŢARE NERAMBURSABILĂ**

**Nr. \_\_\_\_\_\_\_\_ /\_\_\_\_\_\_\_\_\_**

În temeiul: Legii nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare; Ordonanței de Guvern nr.51/1998 privind îmbunătățirea sistemului de finanțare nerambursabilă a proiectelor culturale; Hotărârii Consiliului Județean Satu Mare nr. 3/31.01.2023 privind aprobarea bugetului general consolidat al Județului Satu Mare pe anul 2023, Anexa nr.1.8 - Programul anual pentru acordarea de finanțări nerambursabile din bugetul local al Județului Satu Mare, în anul 2023, în condițiile Legii 350/2005 privind regimul finanțărilor nerambursabile din fonduri publice alocate pentru activități nonprofit de interes general, cu modificările și completările ulterioare; Hotărârii Consiliului Județean Satu Mare nr. \_\_\_\_\_\_\_\_ privind Normele specifice și ghidul solicitantului pentru elaborarea și prezentarea propunerilor de proiecte culturale în vederea acordării de finanțare nerambursabilă din bugetul local al Județului Satu Mare, pe anul 2023.

Având în vedere Raportul de atribuire nr.\_\_\_\_\_\_\_\_\_\_\_\_ a Comisiei de evaluare și selecție a propunerilor de proiecte culturale, respectiv comisia de soluţionare a contestaţiilor, în vederea atribuirii de contracte de finanţare nerambursabilă din bugetul local al Judeţului Satu Mare, pe anul 2023, numită prin Dispoziţia Preşedintelui nr. \_\_\_\_\_\_\_, a intervenit prezentul contract,

**Între:**

**Art. 1. Părţile contractului**

 **(1) Județul Satu Mare** cu sediul în mun. Satu Mare, P-ța. 25 Octombrie nr.1, jud. Satu Mare, cod fiscal **3897378**, tel.: 0261-710420, e-mail: scci@cjsm.ro, cont nr. **RO07TREZ24A675000592200X**, deschis la Trezoreria Satu Mare, reprezentată de domnul **Pataki Csaba**, având funcţia de Preşedinte, denumit în continuare **FINANŢATOR,** pe de-o parte,

și

**(2) …………………………………………………….** cu sediul în .....................,str. …………………. nr……, bl…… sc….. ap. ….judeţul Satu Mare, codul fiscal nr. ………….tel./fax ……………, având Codul IBAN …………………**,** deschis la Banca………………,Sucursala…………………reprezentată de ……………………….. , având funcţia de preşedinte, denumit în continuare **BENEFICIAR**, pe de altă parte.

**Art. 2. Obiectul contractului**

 (1)Obiectul prezentului contract îl constituie finanțarea nerambursabilă prin alocarea sumei de ………….. **lei**, de către Finanţator, în vederea realizării de către Beneficiar a .................................**,** în perioada …………….., denumit în continuare proiect cultural, descris în Cererea de finanțare nerambursabilă atașată prezentului contract.

 (2)Beneficiarul se obligă să realizeze proiectul cultural, în modul, în perioada şi în condiţiile prevăzute prin prezentul contract, la standardele cele mai ridicate precum și în conformitate cu Cererea de finanțare nerambursabilă depusă de către solicitant și să asigure aportul propriu, în valoare de ..........  **lei**, ce reprezintă 20% din valoarea totală a finanțării.

 (3)Suma prevăzută la Art. 2 alin. (1) va fi acordată Beneficiarului ca finanţare nerambursabilă în condiţiile stabilite prin Raportul de atribuire nr. \_\_\_\_\_\_ și prin prezentul Contract de finanțare, cu anexele sale, care fac parte integrantă din acesta, pe care Beneficiarul, prin semnarea prezentului înscris declară că le cunoaşte şi le acceptă.

 (4) Suma prevăzută la Art. 2 alin. (1) acordată ca finanţare nerambursabilă nu poate fi utilizată de către Beneficiar pentru activităţi generatoare de profit.

(5) Suma prevăzută la Art. 2 alin. (1) poate fi diminuată de către comisia de validare în cazul în care sumele solicitate spre validare nu corespund prevederilor documentației sau în cazul neprezentării documentelor justificative.

 (6) În cazul în care derularea proiectului cultural a fost realizată cu costuri mai mici decât cele propuse şi aprobate, cuantumul aportului propriu va rămâne neschimbat la valoarea specificată la Art. 2 alin. (2).

**Art. 3. Modalităţi de plată**

 (1)Suma prevăzută la Art. 2 alin. (1) se va putea acorda în două tranșe.

 (2) La justificarea fiecărei tranșe acordate în baza contractului de finanțare, cheltuielile eligibile trebuie să corespundă cumulativ, următoarelor cerințe:

* să fie efectuate în perioada de implementare a proiectului cultural
* să fie necesare realizării proiectului cultural
* să respecte dispozițiile incidente din legislația națională și, după caz, a Uniunii Europene, aplicabile în materie
* să fie înregistrate în contabilitatea beneficiarului.

(3) Prima tranșă se poate solicita după semnarea contractului, în baza Adresei de înaintare la decont intermediar (Anexa 7) și dovada plății/utilizării contribuției proprii în același procent ca și tranșa din finanțarea nerambursabilă solicitată. Prima tranșă nu poate depăși 30% din valoarea finanțării nerambursabile.

 (4) În termen de cel mult 30 de zile de la data desfășurării proiectului cultural, iar pentru proiectele culturale desfășurate în perioada 14 noiembrie - 10 decembrie, până cel târziu la data de **13 decembrie 2023**, Beneficiarul va depune adresa de înaintare la decont final (Anexa 8), raportul de decontare final (Anexa 7), documentele justificative privind utilizarea surselor complementare; decontul de imagine, documentele justificative pentru cheltuielile tranșei finale (facturi, comandă, contract), dovada utilizării și plății aportului propriu de 20% din valoarea totală a finanțării cât și a tranșei intermediare primite.

(5)Plata ultimei tranşe se va efectua după validarea documentelor menționate la Art. 3, alin. (4), în termen de cel mult 30 zile calendaristice, dar nu mai târziu de finele anului bugetar 2023.

**(6) Proiectul cultural pentru care nu s-a depus în termen documentele menționate la alin. (4), nu va obține decontarea tranșei finale, pierzând finanțarea nerambursabilă, urmând a fi recuperate și eventualele sume anterior acordate.**

(7) Suma prevăzută la art. 2 alin. (1) va fi virată din contul Finanţatorului nr.RO07TREZ24A675000592200X deschis la Trezoreria Satu Mare, în contul Beneficiarului nr. ..........................................., deschis la ....................................................., potrivit legii.

**Art. 4. Durata contractului**

(1)Prezentul contract se încheie pentru o perioadă cuprinsă între data semnării acestuia şi momentul stingerii tuturor obligaţiilor dintre părţile contractante, dar nu mai târziu de 31 decembrie 2023.

**Art. 5. Drepturile Finanţatorului**

(1) Să refuze decontarea sumelor utilizate pentru producerea/achiziționarea produselor, materialelor și serviciilor de promovare și publicitate în cazul neinserării unor elemente de promovare a imaginii județului sau menționării sprijinului financiar primit.

(2) Să refuze decontarea sumelor în cazul nerespectării clauzelor contractuale.

(3) Să modifice unilateral cuantumul finanţării alocate, în condițiile Art.2 alin. (6), sau să rezilieze contractul conform Art. 10.

(4) Autoritatea finanțatoare își rezervă dreptul de a face verificări atât în perioada derulării contractului de finanțare nerambursabilă, cât și ulterior validării tuturor rapoartelor, în scopul completării dosarului finanțării nerambursabile cu documente justificative de plată (chitanțe, ordine de plată, extrase de cont), dar nu mai târziu de 3 luni de la data validării raportului final.

**Art. 6. Obligaţiile Finanţatorului**

(1)Să pună la dispoziţia Beneficiarului suma prevăzută la Art. 2 alin. (1) la termenele şi în condiţiile stabilite în prezentul contract.

**Art. 7. Drepturile Beneficiarului**

(1)Să primească suma prevăzută la Art. 2 alin. (1) la termenele şi în condiţiile prevăzute în prezentul contract.

**Art. 8. Obligaţiile Beneficiarului**

(1) Să utilizeze finanţarea nerambursabilă numai în scopul realizării  proiectului cultural

(2)Să nu utilizeze finanţarea nerambursabilă pentru activităţi generatoare de profit. În cazul veniturilor obținute din vânzarea de bilete, sumele încasate vor fi folosite exclusiv pentru acoperirea cheltuielilor de realizare a proiectului cultural.

(3)Să realizeze proiectul cultural cu toată atenţia, eficienţa şi transparenţa, în acord cu cele mai bune practici din domeniul de activitate vizat.

(4) Să respecte prevederile actului constitutiv și ale statutului organizației non profit.

(5) Să implementeze proiectul cultural pe propria răspundere şi în concordanţă cu descrierea din cererea de finanţare nerambursabilă, cu scopul de a atinge obiectivele menţionate.

(6) Să notifice Finanțatorul, prin transmiterea unei invitații sau informări pe adresa de e-mail: **scci@cjsm.ro**, cu cel putin 3 zile înainte de derularea activităților culturale pentru o eventuală participare la eveniment al unui observator din partea finanțatorului.

(7)Să nu ascundă Finanţatorului acte ori fapte care - dacă ar fi fost cunoscute – ar fi fost de natură să îl determine pe acesta să nu selecteze proiectul cultural spre finanțare.

(8)Să nu comunice date, informaţii, înscrisuri false sau eronate.

(9)Să întocmească şi să prezinte Finanţatorului rapoartele solicitate şi orice alte date privitoare la derularea proiectului cultural.

(10)Să reflecte corect şi la zi, în evidenţele sale contabile, toate operaţiunile economico-financiare ale proiectului cultural şi să le prezinte Finanţatorului ori de câte ori îi sunt solicitate.

(11)Să păstreze, conform prevederilor legale, toate documentele financiare care atestă desfăşurarea proiectului cultural şi să accepte controlul şi verificările Finanţatorului în legătură cu modul de utilizare a fondurilor ce constituie finanţarea primită.

(12) **Să depună la sediul autorităţii finanţatoare, în termen de cel mult 30 de zile de la data desfășurării** proiectului cultural, iar pentru proiectele culturale desfășurate în perioada 15 noiembrie - 10 decembrie, până cel târziu la data de **13 decembrie 2023**, adresa de înaintare la decont final (Anexa 8), raportul de decontare final (Anexa 7), decontul de imagine, documentele justificative pentru cheltuielile tranșei finale (facturi, comandă, contract), dovada utilizării și plății (utilizării în cazul contractelor de sponsorizare), aportului propriu de 20% din valoarea totală a finanțării cât și a tranșei intermediare primite, depunerea documentelor justificative privind atragerea surselor complementare de finanțare la termenele, în forma și în limita prevăzută în contractul de finanțare nerambursabilă, constatarea de către autoritatea finanțatoare a nerespectării obligației fiind motiv de reziliere a contractului și titlu executoriu pentru recuperarea sumelor acordate.

(13) **Nerespectarea termenelor prevăzute la art. 8 de la alin. (12) atrage nedecontarea cheltuielilor și implicit pierderea finanțării nerambursabile.**

(14)Să realizeze și să depună ***Decontul de imagine***al proiectului cultural.*Decontul de imagine, constituit într-un dosar separat, este format dintr-o informare succintă* despre eveniment, care include detalii privind: participarea, modul de mediatizare, gradul de vizibilitate al acţiunii la nivel municipal, judeţean, naţional sau internaţional, însoţită de câteva imagini, clipuri video înregistrate pe suport electronic sau alte documente justificative. Acesta va mai conţine, după caz, materiale de monitorizare a presei scrise și online (copii după articole mass-media, din mediul online, sau producții video), materiale provenite de pe social-media, afişe, cataloage, caiet program, CD-uri, cărţi, albume sau orice alte tipărituri ale proiectului, etc., precum şi orice alte documente ce relevă efectul pe care l-a avut proiectul.

(15) Toate materialele de informare și promovare a evenimentului trebuie **să aibă afișate sigla Județului Satu Mare, respectiv mențiunea de partener al evenimentului**. Elementele de identitate vizuală a Județului Satu Mare vor fi puse la dispoziția beneficiarului pe site-ul CJSM.

(16) **Nepromovarea imaginii județului, neincluderea pe materialele și produsele de promovare precum și cu ocazia evenimentelor și acțiunilor desfășurate pe durata proiectului, are ca și consecință nedecontarea de către finanțator a sumelor utilizate pentru producerea/ achiziționarea produselor, materialelor și serviciilor de promovare și publicitate.**

(17) **Utilizarea tuturor materialelor de promovare și publicitate achiziționate și decontate pentru derularea proiectului cultural, vor fi documentate cu imagini foto realizate în timp real, pe perioada derulării activităților culturale.**

(18) Să pună la dispoziția Finanțatorului poze relevante din perioada desfășurării evenimentului, pe suport electronic, de calitate superioară, imagini cu drept de utilizare pentru diverse materiale de promovare on/offline, respectiv la acțiuni/evenimente organizate de către Județul Satu Mare.

(19)Să permită pe toată durata contractului, precum și pe o perioadă de 5 ani de la încetarea acestuia, accesul neîngrădit al reprezentanților Autorității Finanțatoare și a altor organe abilitate de lege de a controla documentele pe baza cărora se ține evidența activităților derulate în cadrul contractului, în decurs de 3 zile lucrătoare de la primirea unei notificări în acest sens. Să permită Curţii de Conturi, sub sancțiunea nulității, să exercite controlul financiar asupra derulării proiectului cultural finanţat din fonduri publice.

(20) În cazul în care organele abilitate de control vor constata nereguli, beneficiarii de finanțări nerambursabile sunt obligați să restituie sumele imputate.

(21)Să ofere reprezentanţilor mass-media toate informaţiile şi materialele necesare unei bune informări cu privire la proiectul cultural.

(22) Responsabilitatea asupra conținutului materialelor publicate cade exclusiv asupra beneficiarului.

(23)Să permită accesul nediscriminatoriu al publicului larg la proiectul cultural.

(24) Beneficiarul va restitui sumele primite ca finanţare nerambursabilă în situaţia în care se va descoperi că a utilizat sumele alocate în activităţi generatoare de profit.

(25)Să acorde înlesniri ale accesului la proiectul cultural pentru pensionari, elevi, studenţi şi pentru persoane cu dizabilităţi, conform legii.

(26) Răspunde de implementarea și de aplicarea prevederilor Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a directivei 95/46/CE (regulamentul general privind protecția datelor) și ale legislației naționale.

(27) La solicitarea primei tranșe beneficiarul se obligă să facă dovada utilizării și plății aportului propriu în același procent cu cel solicitat din suma finanțată la prima tranșă (extrase de cont, chitanțe, bonuri fiscale).

(28) Beneficiarul are obligația ca în termen de 30 de zile de la încasarea sumelor primite, pentru tranșa finală, cu titlu de finanțare nerambursabilă să facă dovada plăților bunurilor/serviciilor pentru care a primit finanțare.

(29) După expirarea termenului limită stabilit la alin. (28) finanțatorul, în lipsa prezentării dovezilor de plată poate solicita restituirea integrală a sumelor încasate cu titlu de finanțare nerambursabilă.

**Art. 9. Alte prevederi**

(1) În situația editării unor cărți, albume, monografii, etc. beneficiarii vor asigura inserarea, pe pagina tehnică a tipăriturilor, a siglei Consiliului Județean și următorului text: ”Această publicație a fost tipărită cu sprijinul Consiliului Județean Satu Mare. Responsabilitatea conținutului revine autorilor și nu reprezintă în mod necesar poziția oficială a Consiliului Județean Satu Mare”. ***La editare cărți se va insera codul ISBN.***

(2) ***În cazul editării publicațiilor se vor depune, odată cu decontul de imagine, 5 exemplare din fiecare material la Consiliul Județean Satu Mare și 2 exemplare la Biblioteca Județeană Satu Mare.***

(3)Consiliul Județean Satu Mare nu-și asumă responsabilitatea pentru conținutul publicațiilor, răspunderea totală îi revine beneficiarului.

(4) Sunt excluse de la finanțare nerambursabilă cărțile, producțiile etc. ale căror cuprins are caracter rasist, extremist și xenofob sau aduce atingere valorilor morale și constituționale.

**Art. 10. Modificarea contractului**

(1) Modificarea clauzelor prezentului contract se face cu acordul părților numai pentru acțiuni viitoare.

 (2) Modificările se consemnează într-un act adițional, excepție făcând data și locul de desfășurare a proiectului cultural, pentru care se va transmite o informare cel târziu cu 3 zile înainte de data desfășurării evenimentului, consemnat la Art. 2 alin. (1), pentru care autoritatea finanțatoare își va exprima acordul în scris.

 (3) Informarea va conţine şi descrierea condiţiilor şi a circumstanţelor în care proiectul cultural se va desfăşura sau a oricăror altor aspecte privind executarea prezentului contract.

 (4) Dacă intervin modificări privind persoana Beneficiarului, acestea se comunică Finanţatorului de îndată de către Beneficiar sau de către urmaşii în drept ai acestuia.

 (5) În situaţia prevăzută la Art. 12, contractul încetează, în afară de cazul în care Finanţatorul hotărăşte altfel.

**Art. 11. Rezilierea contractului**

 (1) Contractul de finanţare este reziliat de plin drept în cazul în care Beneficiarul nu îşi îndeplineşte ori îşi îndeplineşte în mod necorespunzător obligaţiile contractuale, fără somaţie, punere în întârziere sau judecată (pact comisoriu de gradul IV), caz în care Finanțatorul va percepe corecții financiare 100%.

(2) Utilizarea alocaţiilor bugetare în alte scopuri decât cele prevăzute în contractul de finanţare nerambursabilă este interzisă şi atrage rezilierea acestuia fără intervenţia instanţei judecătoreşti, Beneficiarul urmând să fie obligat la plata daunelor-interese reprezentând atât contravaloarea finanţării cât şi beneficiul nerealizat, raportat la prejudiciile de imagine dar şi la cele materiale.

(3) În cazul în care proiectul cultural nu se realizează, contractul de finanțare nerambursabilă se reziliază de drept.

(4) În cazul în care contractul de finanţare nerambursabilă este reziliat de plin drept, Beneficiarul este obligat ca în termen de 15 de zile calendaristice să restituie Finanțatorului sumele primite.

(5) Odată cu restituirea sumelor primite Beneficiarul datorează dobânzi şi penalităţi de întârziere, calculate de la data achitării acestor sume de către Finanțator conform legislaţiei privind colectarea creanţelor bugetare.

(6) **Nerespectarea termenelor și prevederilor din contract duce la pierderea tranşelor ulterioare, respectiv a întregii finanțări, recuperarea eventualelor plăți anterioare precum şi la interzicerea participării pentru obţinerea finanţării pe viitor.**

**Art. 12. Forţa majoră**

(1) Este exonerată de răspundere pentru neexecutare sau executarea necorespunzătoare a obligaţiilor ce-i revin partea care a fost împiedicată de intervenţia unui caz de forţă majoră.

(2) Este forţă majoră evenimentul absolut imprevizibil, imposibil de împiedicat şi independent de voinţa părţilor, care le opreşte să-şi execute obligaţiile ce le revin potrivit prezentului contract.

(3) Intervenţia forţei majore trebuie comunicată prin grija părţii care o invocă, de îndată, după producerea forţei majore, dar cel târziu în termen de 24 de ore de la data apariţiei acesteia.

**Art. 13. Soluţionarea litigiilor**

(1) Eventualele litigii dintre părţi urmează a fi soluţionate pe cale amiabilă.

(2) În cazul nerezolvării pe cale amiabilă, litigiile urmează a fi soluţionate de instanţele judecătoreşti competente în materie.

(3) Părţile stabilesc de comun acord ca instanţele de la sediul Finanţatorului să fie competente teritorial.

**Art. 14. Dispoziţii finale**

(1) Prevederile prezentului contract au putere deplină pentru părți și se constituie în norme cu caracter tehnic, financiar și administrativ.

(2) Orice comunicare oficială sau cu caracter obligatoriu sau care derivă din clauzele prezentului contract ori este în strânsă legatură cu acesta, trebuie să fie făcută în scris, indicându-se numărul contractului şi titlul proiectului cultural folosind următoarele adrese:

a) Pentru Finanţator: P-ța 25 Octombrie nr. 1, Satu Mare

b) Pentru Beneficiar: {………………………………………………….}

(3) Pentru comunicări curente se vor putea folosi şi următoarele adrese de e-mail:

a) Pentru Finanţator: scci@cjsm.ro

b) Pentru Beneficiar:{ …………………}

(4) Dovada comunicărilor prevăzute la art. 14 alin. (3) se va putea face numai prin confirmarea, chiar şi electronică, emisă de destinatarul acestor comunicări.

(5) În toate cazurile rapoartele, comunicările oficiale şi orice alte situaţii ce presupun semnătura instituţiei emitente, se transmit numai în condiţiile arătate la art. 14 alin. (2).

Prezentul contract a fost încheiat astăzi, \_\_\_\_\_\_\_\_\_\_\_\_\_\_\_\_\_ în trei exemplare având aceeași forță juridică, dintre care două exemplare pentru Finanțator și unul pentru Beneficiar.

 **Finanțator Beneficiar**

 **ANEXA 6.1**

la Contractul de finanțare nerambursabilă nr.\_\_\_\_\_\_\_\_\_/2023

**REPARTIZAREA BUGETULUI PROIECTULUI PE CATEGORII DE CHELTUIELI ȘI SURSE DE FINANȚARE**

Ținând seama de Raportul de atribuire a contractelor de finanțare nerambursabilă nr.\_\_\_\_\_\_ întocmit de Comisia de evaluare și selecție numită prin Dispoziția nr. \_\_\_\_\_\_ a Președintelui Consiliului Județean Satu Mare, a rezultat următoarele sume și categorii de cheltuieli:

|  |  |  |  |
| --- | --- | --- | --- |
| **Nr.****Crt** | **Activitatea, categoriile de cheltuieli (se detaliază pe activități/categorii de cheltuieli)** | **Valoarea****Totală** | **din care:** |
| **Suma solicitată din fonduri publice** | **Aport propriu 20 %** |
| **surse proprii** | **surse complementare** |
| 1. | Cheltuieli materiale directe, inclusiv, dar fără a se limita la acestea, cheltuieli cu materiale consumabile, materiale auxiliare, materiale de natura obiectelor de inventar (aceste cheltuieli se vor deconta de către autoritatea finanțatoare în procent maxim de 25% din finanțarea nerambursabilă. Pentru bunurile materiale achiziționate, nu se va depăși valoarea de 2.499 lei cu TVA inclus/bucată material achiziționat).Se vor prezenta în mod concret. |  |  |  |  |
| 2. | Cheltuieli cu servicii executate de terți, inclusiv, dar fără a se limita la acestea, cheltuieli cu închirieri de spații pentru desfășurarea activităților culturale, cheltuieli cu închirieri de echipamente, comunicare și promovare, cheltuieli cu transportul de bunuri și personal, cheltuieli pentru realizarea de tipărituri, cheltuieli pentru organizarea de evenimente, cheltuieli privind onorarii și drepturi de autorCheltuielile promoționale și de publicitate (se vor deconta de către autoritatea finanțatoare în procent maxim de 5% din finanțarea nerambursabilă). |  |  |  |  |
| 3. | Cheltuieli pentru cazarea participanților, invitaţilor sau beneficiarilor proiectului (maxim 230 lei/noapte). |  |  |  |  |
|  | **TOTAL** |  |  |  |  |

 **Finanțator Beneficiar**